ครม.สั่งปิดรถไฟฟ้า วิเคราะห์สาเหตุไม่มีกำหนด
ประชาไท - 18 ม.ค.48นายจักรภพ เพ็ญแข โฆษกประจำสำนักนายกรัฐมนตรี กล่าวว่า นายสุริยะ จึงรุ่งเรืองกิจ รมว.คมนาคม ได้สรุปเหตุการณ์รถไฟฟ้าใต้ดินชนกันในที่ประชุมคณะรัฐมนตรี (ครม.) ว่าเป็นความผิดพลาดของบุคคล ไม่ใช่ความผิดพลาดในระบบควบคุมรถดังที่วิตกกันในช่วงแรก จึงต้องมีการสอบสวนต่อไปเพื่อกวดขันพนักงานรถไฟฟ้าใต้ดินและขนส่งมวลชนทั้งระบบ ให้ปฏิบัติตามคู่มืออย่างเคร่งครัด นายจักรภพ กล่าวต่อว่า ระหว่างนี้รถไฟฟ้าใต้ดินจะปิดทำการเพื่อซ่อมแซมระบบรถไฟฟ้าใต้ดินโดยไม่มีกำหนดระยะเวลาที่ชัดเจนว่าจะเปิดให้บริการเมื่อใด จนกว่าจะรู้แน่ว่าทุกอย่างได้ศึกษาสาเหตุ เพื่อป้องกันปัญหาในอนาคต อย่างไรก็ตาม กระทรวงคมนาคมได้ตั้งคณะกรรมการสอบสวนข้อเท็จจริง โดยมีรองปลัดกระทรวงคมนาคมเป็นประธาน นอกจากนี้กระทรวงพาณิชย์ได้รายงานการรับประกันภัยจากเหตุการณ์ดังกล่าวว่า เบื้องต้นสิ่งที่ทราบขณะนี้คือบริษัทรับประกันภัยมีจำนวน 4 บริษัท โดยสัดส่วนการรับประกันภัยดังนี้ บริษัททิพยประกันภัย จำกัด มหาชน 43 เปอร์เซ็นต์ บริษัท ศรีอยุธยาประกันภัย จำกัด มหาชน 25 เปอร์เซ็นต์ บริษัท ไพบูลย์ประกันภัย จำกัด 23 เปอร์เซ็นต์ และบริษัท ธนชาติประกันภัย จำกัด 9 เปอร์เซ็นต์ ซึ่งทั้ง 4 บริษัทจะทำรับผิดชอบตามสัดส่วน ทั้งนี้การประกันภัยทรัพย์สิน มีวงเงินคุ้มครองความเสียหายต่อทรัพย์สินต่างๆ เป็นวงเงินสูงสุดจำนวน 12000 ล้านบาท เป็นส่วนที่ผู้เอาประกันภัยต้องรับผิดชอบเองเป็นจำนวน 4 ล้านบาท ส่วนวงเงินคุ้มครองบุคคลภายนอก กรณีเสียชีวิต บาดเจ็บต่อร่างกาย และทรัพย์สินของบุคคลภายนอก วงเงินสูงสุดไม่เกิน 800 ล้านบาทต่อครั้ง ตลอดระยะเวลาเอาประกันภัย โดยมีจำนวนเงินที่ผู้เอาประกันภัยต้องรับผิดชอบเองจำนวน 4 แสนบาท โดยประชาชนหรือผู้ได้รับบาดเจ็บสามารถติดต่อเรื่องค่ารักษาพยาบาล สินไหมทดแทนได้ที่ 0-2547-4550 หรือ 1186 สายด่วนประกันภัย 
ประชาไท - 18 ม.ค.48 นายจักรภพ เพ็ญแข โฆษกประจำสำนักนายกรัฐมนตรี กล่าวว่า นายสุริยะ จึงรุ่งเรืองกิจ รมว.คมนาคม ได้สรุปเหตุการณ์รถไฟฟ้าใต้ดินชนกันในที่ประชุมคณะรัฐมนตรี (ครม.)